text: Passagerer evakueret fra tog i Vojens
  16 januar 2011 kl. 18.24
  Et intercitytog på Vojens Station er blevet rømmet, fordi der steg røg op fra nogle af togets hjul.
  Passagererne i et intercitytog på Vojens Station er søndag aften blevet evakueret, efter at der skete røgudvikling fra nogle af togets hjul.
  Ingen er kommet til skade, og brandvæsnet er på vej til stationen, oplyser DSB's presseafdeling.
  DSB betegner sagen som "en mindre hændelse" og understreger, at ingen mennesker har været i fare. Man vil nu finde en anden måde at få transporteret passagererne videre på.
  Toget var på vej fra Sønderborg til København, da røgen steg op fra undervognen under stoppet i Vojens.
  